Ek cope nie meer nie: Vermy sondige, verkeerde lewenspatrone - Jan van der Watt - www.bybelkennis.co.za
’n Mens kan partymaal oopoë in moeilikheid instap en dit dan ook kry. Maar die snaaksste is dat baie mense ’n volgende keer dieselfde fout maak. Hulle weet dit is nie reg nie, maar hulle gaan maar aan. So word daardie verkeerde ding ’n gewoonte. ’n Mens weet byvoorbeeld dat om met jou man of vrou te baklei julle huwelik nie goed doen nie. Tog hou jy maar aan. Voor jou oë val die belangrikste verhouding in jou lewe (en jou kinders s’n) stadig maar seker in stukke, maar jy hou maar aan. Waarom laat jy dit toe? Maak werk van hierdie ver­keerde lewenspatroon.
So kan ons aangaan met voorbeelde van bakleiery, swak of verhoudings, oneerlikheid, jaloesie en so aan wat ons eenvoudig toelaat om ons lewe toe te spin. Dié dinge maak jou lewe net baie meer gekompliseerd en plaas jou onder groot druk.
Moenie met die sonde moeilikheid soek nie, want dan kan met jou gebeur wat met die vyf Hell’s Angels gebeur het. Hulle het met groot lawaai hulle motorfietse voor die kroeg parkeer. In die kroeg het hulle die arme man wat alleen eenkant gesit het, se drank gevat, hom rondgestoot en beledig. Hy het niks gesê nie en al die beledigings en stampe maar gevat. Toe hulle klaar is, stap hy uit. ’n Paar oomblikke later hoor die Hell’s Angels net die geluid van motorfietsstaal wat frommel en breek.
“Wat nou?” skreeu hulle.
“Daai man met wie julle so gesukkel het, is ’n swaar­vrag­motorbestuurder,” antwoord die kroegman. Ons dink dikwels die sonde is nie gevaarlik nie en ons kan maar daarmee speel, tot dit soos ’n groot vragmotor oor dele van ons lewe ry. Daarom is dit belangrik om liewer positiewe en gesonde lewenspatrone na te streef.
Jakobus stel dit mooi:
Wees gehoorsaam aan God en net aan Hom. Verklaar die duiwel vyand nommer een in jou lewe en gee hom nie ’n enkele kans nie. Hy sal dan van jou af padgee omdat hy niks kan regkry nie. Julle moet God se hand stywer en stywer vashou … Hou op om aan die een kant God te wil dien en aan die ander kant nog met julle sonde aan te gaan (dele uit Jak. 4, p. 750).
Laaste 30 Dae: 14,418
Laaste 365 Dae: 257,845